b'\n_START_ARTICLE_\nMontenegros flagg\n_START_PARAGRAPH_\nMontenegros flagg best\xc3\xa5r av en r\xc3\xb8d duk med gule kanter med landets riksv\xc3\xa5pen i midten av flaggduken. Riksv\xc3\xa5penet viser en gul dobbelt\xc3\xb8rn som holder et gult septer i h\xc3\xb8yre klo og et bl\xc3\xa5tt rikseple i venstre. \xc3\x98rnen har et hjerteskjold som er bl\xc3\xa5tt med gr\xc3\xb8nn skjoldfot og der det st\xc3\xa5r en gull l\xc3\xb8ve i det bl\xc3\xa5 feltet. Flagget er i st\xc3\xb8rrelsesforholdet 1:2. Riksv\xc3\xa5penet skal utgj\xc3\xb8re to tredeler av flaggets bredde. De gule kantene skal utgj\xc3\xb8re en tjuedel av flaggets bredde._NEWLINE_Flagget ble innf\xc3\xb8rt av parlamentet i Montenegro 12. juli 2004. En ny lov om nasjonalsymbolene, der flagget fastsettes i paragraf fem, ble da vedtatt som et ledd i forberedelsene til full selvstendighet. Motivet i riksv\xc3\xa5pen og flagg ble i denne sammenheng forklart med at en gull dobbelthodet \xc3\xb8rn var Montenegros riksv\xc3\xa5pen under Danilo II (1851\xe2\x80\x931860), som regnes som grunnleggeren av den montenegrinske staten. Flagget ble f\xc3\xb8rste gang offisielt heist 15. juli 2004. Det fortsatte \xc3\xa5 v\xc3\xa6re Montenegros nasjonalflagg etter at landet br\xc3\xb8t ut av unionen med Serbia og erkl\xc3\xa6rte selvstendighet 3. juni 2006.\n_START_SECTION_\nTidligere flagg\n_START_PARAGRAPH_\nI tiden da Montenegro var fyrsted\xc3\xb8mme var det vanligste armefanen et r\xc3\xb8dt flagg med en gyllen ramme og et kors i midten. Korset representerte St. Georg, skytshelgenen til Montenegro. Fyrsten f\xc3\xb8rte et flagg best\xc3\xa5ende av en hvit dobbelthodet \xc3\xb8rn med en gul l\xc3\xb8ve under p\xc3\xa5 r\xc3\xb8dt felt innrammet i hvitt. Dette flagget var gitt gule frynser, noe som kan v\xc3\xa6re opphavet til de gule kantene i dagens flagg._NEWLINE_I 1880 innf\xc3\xb8rte Montenegro et eget handelsflagg, en trikolor i de panslaviske fargene r\xc3\xb8dt over bl\xc3\xa5tt over hvitt. I midten av den bl\xc3\xa5 stripen var det plassert et kronet monogram med de kyrilliske initialene HI, for Nikolai I. Med unntak av monogrammet var flagget identisk med Serbias flagg, noe som ogs\xc3\xa5 har v\xc3\xa6rt tilfelle i senere perioder. I kommunisttiden var Montenegros flagg identisk med Serbias, men trikoloren fikk da tillegg av den jugoslaviske stjernen, en gulkantet r\xc3\xb8d stjerne._NEWLINE_F\xc3\xb8rst i 1993 innf\xc3\xb8rte Montenegro eget flagg, og for \xc3\xa5 skille flagget fra Serbias valgte man en lysebl\xc3\xa5 farge i Montenegros flagg. St\xc3\xb8rrelsesforholdene ble forandret til 1:3. Likheten mellom Montenegros og Serbias trikolorer er en forklaring p\xc3\xa5 valget av et helt annet motiv for flagget av 2004.'